钦定古今图书集成/理学汇编/学行典/第093卷 > 朱子全书二 > 《答胡季随》
## 钦定古今图书集成/理学汇编/学行典/第093卷 > 朱子全书二 > 《答胡季随》

所谕，文定专治《春秋》，而于诸书循环诵读，以为学者
读书不必彻头彻尾，此殊不可晓。既曰“文定读《春秋》
彻头彻尾”，则吾人亦岂可不然，且又安知其于他书，
非少日已尝反复研究，得其指归，至于老年，然后循
环汎读耶？若其不能，亦是读得《春秋》彻头彻尾有得
力处，方始汎读诸书有归宿处。不然，前辈用心笃实，
决不如今时后生贪多务得，涉猎无根也。某于《论》《孟》
《大学》《中庸》一生用功，粗有成说，然近日读之，一二大
节目处，犹有谬误，不住修削，有时随手，又觉病生。以
此观之，此岂易事？若只恃一时聪明才气，略看一过，
便谓事了，岂不轻脱，自误之甚耶！吕伯恭尝言：“道理
无穷，学者先要不得有自足心。”此至论也。